《寄题陈生九华阁》
宋代·郭祥正

颍川有佳士，放怀慕清闲。或游公侯门，得诗乃言还。

潇洒青松公，俗驾何由攀。买田数百亩，家住濡须湾。

匣有雷张琴，旋拨春醅绿。客来留一醉，听我弹数曲。

收身趣已远，爱山心未足。千金建危阁，遥望九华峰。

紫光射晚日，点点金芙蓉。南风吹秀色，半落樽罍中。

酒味愈冷冽，琴声又玲珑。飘然紫霄想，何日跨冥鸿。

作者简介：郭祥正（1035～1113）北宋诗人。字功父，一作功甫，自号谢公山人、醉引居士、净空居士、漳南浪士等。当涂（今属安徽）人。皇祐五年进士，历官秘书阁校理、太子中舍、汀州通判、朝请大夫等，虽仕于朝，不营一金，所到之处，多有政声。一生写诗1400余首，著有《青山集》30卷。他的诗风纵横奔放，酷似李白。